Avomet

Avomet je historický prenosný ručičkový elektromechanický merací prístroj. Výrobcom bol podnik Metra Blansko v Česko-Slovensku. Prístroj združuje ampérmeter a voltmeter, meria jednosmerné a striedavé napätie a prúd. Presnosť je 1 % pre jednosmerné a 1,5 % pre striedavé veličiny. Avomet nemá vlastný zdroj, energiu odoberá z meraného obvodu. Meracia stupnica je lineárna.

Neskôr výrobca uviedol na trh modernizovaný prístroj s označením DU10, niekedy označovaný aj ako Avomet II. Prístroju pribudli dva rozsahy na meranie odporu. Z tohto dôvodu je potrebné napájanie ktoré zabezpečuje jeden článok (1,5 V) z batérie typu 2R10 (typ 220). Stupnica ne meranie odporu je nelineárna. Presnosť je 1,5 % pre jednosmerné a 2,5 % pre striedavé veličiny. DU10 má rovnako ako Avomet premenlivú vstupnú impedanciu avšak výrazne zvýšenú (na niektorom rozsahu až 50×), čo priaznivo ovplyvňuje zaťaženie meraného obvodu.

K Avometom boli dostupné priemyselne vyrábané doplnkové adaptéry – externý bočník pre meranie jednosmerného alebo striedavého prúdu v rozsahoch 30 a 120 A a dutinový merací transformátor pre bezdotykové meranie striedavého prúdu až do 300 A.

Avomety boli v Česko-Slovensku medzi elektrikármi, elektrotechnikmi a rádioamatérmi rozšírené niekoľko desaťročí, bolo publikovaných množstvo návodov na svojpomocnú výrobu doplnkov a adaptérov a slovo „Avomet“ sa stalo de facto synonymom pre prenosný ručičkový merací prístroj.

Referencie

Externé odkazy 
 Avomet a DU10 na radiohistoria.sk
 Avomet a DU10 na elektrika.cz
 Schéma zapojenia DU10 na elektrotanya.com

Meracie prístroje
Elektronika